
           PL-x 404/2013
RAPORT COMUN
asupra

proiectului de Lege pentru modificarea şi completarea unor acte normative din domeniul migraţiei şi azilului
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia juridică, de disciplină şi imunităţi au fost sesizate spre dezbatere, în fond, cu proiectul de Lege pentru modificarea şi completarea unor acte normative din domeniul migraţiei şi azilului, trimis cu adresa nr. PL-x 404 din 28 octombrie 2013, înregistrat cu nr. 4c-12/356/2013 la Comisia pentru apărare, ordine publică şi siguranţă naţională şi cu nr. 4c-11/1196 din 28 octombrie 2013 la Comisia juridică, de disciplină şi imunităţi.

Potrivit prevederilor art. 75 din Constituţie şi ale art. 92, alin.(9), pct. 2 din Regulamentul Camerei Deputaţilor, republicat, Camera Deputaţilor este Cameră decizională.

Proiectul de lege are ca obiect de reglementare modificarea şi completarea unor acte normative din domeniul migraţiei şi azilului. Scopul soluţiilor legislative propuse este acela de a crea o distincţie mai clară a categoriilor de străini care pot solicita acordarea dreptului de şedere pe termen lung, introducerea unui nou caz de încetare a acestui drept obţinut în baza unei protecţii internaţionale anulată, statutul membrilor de familie ai beneficiarilor protecţiei internaţionale care au fost îndepărtaţi din statul membru unde aveau drept de şedere pe termen lung.

Totodată, se transpune Directiva 2011/51/UE a Parlamentului European şi a Consiliului din 11 mai 2011 de modificare a Directivei 2003/109/CE a Consiliului în vederea extinderii domeniului său de aplicare la beneficiarii de protecţie internaţională.
Comisia pentru drepturile omului, culte şi problemele minorităţilor naţionale a avizat favorabil proiectul de lege, cu majoritate de voturi, în şedinţa din data de 29 octombrie 2013, conform adresei cu nr.4c-5/462/2013.

Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, cu unanimitate de voturi, în şedinţa din data de 5 noiembrie 2013, conform adresei cu nr.4c-6/430/2013.

Comisia pentru afaceri europene a avizat favorabil proiectul de lege, cu unanimitate de voturi, în şedinţa din data de 6 noiembrie 2013, conform adresei cu nr.4c-19/853/2013.

Consiliul Legislativ a avizat favorabil proiectul de lege, cu observaţii şi propuneri, conform avizului nr.857 din 5 august 2013.
În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două comisii au dezbătut proiectul de lege în şedinţe separate. 
Membrii Comisiei pentru apărare, ordine publică şi siguranţă naţională au examinat actul normativ în şedinţa din 5 noiembrie 2013.
La dezbateri a participat, în calitate de invitat, domnul Babău Mircea, director în cadrul Inspectoratului General pentru Imigrari.
La lucrări au fost prezenţi 21 de deputaţi din totalul de 24 membri ai comisiei.

În urma dezbaterii, membrii comisiei au hotărât, cu unanimitate de voturi, adoptarea Proiectului de Lege modificarea şi completarea unor acte normative din domeniul migraţiei şi azilului.

Comisia juridică, de disciplină şi imunităţi a dezbătut proiectul de lege în şedinţa din 12 noiembrie 2013.

  La şedinţă au fost prezenţi 14 deputaţi din totalul de 27 membri ai comisiei.

La dezbaterea proiectului de lege a participat, în calitate de invitat, doamna Irina Alexe, secretar general adjunct în Ministerul Administraţiei şi Internelor. Domnia sa a prezentat membrilor Comisiei juridice, de disciplină şi imunităţi prezenţi la dezbateri punctul de vedere al ministerului, respectiv propunerea de adoptare a proiectului de lege în forma iniţiatorului - Guvernul României.
Comisia juridică, de disciplină şi imunităţi a fost sesizată, de Unitet Nations High Commissioner for Refugees (UNHCR), conform adreselor înregistrate la comisie cu nr.4c-11/1112/2013 şi 4c-11/1113/2013, cu comentariile şi recomandările Înaltului Comisariat al Naţiunilor Unite pentru Refugiaţi cu privire la propunerile de modificare ale unor acte normative în domeniul migraţiei şi azilului, subliniind poziţia generală a Organizaţiei cu privire la aspectele de interes în legătură cu persoanele în nevoie de protecţie internaţională.

  Membrii Comisiei juridice, de disciplină şi imunităţi au analizat recomandările UNHCR, precum şi expunerea de motive a reprezentantului Ministerului Afacerilor Interne.
  În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor un raport de adoptare a  proiectului de Lege pentru modificarea şi completarea unor acte normative din domeniul migraţiei şi azilului, în forma propusă de iniţiator.

   Membrii celor două comisii sesizate în fond au hotărât, în conformitate cu prevederile art.61 şi art.63 din Regulamentul Camerei Deputaţilor, republicat, să propună plenului Camerei Deputaţilor un raport comun de adoptare a proiectului de Lege pentru modificarea şi completarea unor acte normative din domeniul migraţiei şi azilului, în forma iniţiatorului.

   În raport de obiectul şi conţinutul său proiectul de lege face parte din categoria legilor organice.
           PREŞEDINTE,




    PREŞEDINTE, 

    
     Bogdan Liviu CIUCĂ                                      
Ion MOCIOALCĂ
Consilier parlamentar, 





                       Consilier parlamentar,

     Rodica Penescu





                                               George Cucu

